OpenLLM-France/wikimedia huggingface dataset:
# Buhez ar Sent/1912/Pardon ha pelerinaj Itron-Varia-Feunteuniou

| ◄ Itron-Varia an Enez | Itron-Varia-Feunteuniou | Itron-Varia-ar-Goz Yaudet  ► |
An Itron-Varia-Feunteuniou eo patronez Pontreo, elec’h eo enored abaoue pell amzer.
Pegoulz, perak, gant piou e oe savet he chapel, diazezet us da gêr, war lein ar roz ?
Nemet ha grêt a ve bet war-lerc’h eur gwestl pe eur burzud, ahendall n’oufer respont netra.
Eun c’halvar kaer ha ter feunteun a zo war he zro, herve stum al lec’hiou santel ha burzudus.
Pell a zo eo bet d’ec’h gwestlet Ar c’horn-man eus Breiz-Izel ; Gant hon zado eo bet laket, Gwerc’hez, dindan ho skoazel.
Nag a wech, o ma Mamm santel. Ec’h int deut, bras ha bihan, Da zaoulinan en ho chapel, Savet e-tal ter fantan !
Evelse a lavar ar c’hantik.
Ar Werc’hez he deus diskouezet, dre galz a viraklou, e plij d’ezi bezan enoret en Pontreo hag er parouziou tro-dro dindan an hano a Itron-Varia-ar-Feunteuniou, ar feunteuniou-ze o vezan ’vel ar skouer eus an holl c’hrasou a skuilh war he bugale.
Nag a vartoloded trec’het gante ar mor hag an arne, dre ma oa dorn an Itron-Varia o sturian o bagou !
Nag a walennou oc’h ober reuz ’barz ar parouziou diwar-dro, ha ne gredjont ket tostât ouz kêr Pontreo diwallet gant ar Werc’hez ! Nag a bec’her dizroet ganti ouz Doue !
Gant se, an devosion en he c’henver ne ra nemet kreski. Bep bla, pa digoue koulz he fardon, Pontreo a zilez pep prez ha pep labour evit ’n em rei oll d’enori he Fatronez. Gant goleier ar prosesion-noz hag ar chadennadou tân stignet war an holl dier, kêr a lugern ’vel eur berlezen hag a ra d’an Itron-Yaria eur gurunen a mil ha mil stereden.
En noz arôk ho pardon, Dre hon ruio kempennet, C’houi a dremeno, o Itron, Seder ha joaüs meurbed.
Douget gant ho martoloded, Endro d’ac’h ho pugale, Dindan an nenv steredennet, C’houi ’vo kaer ’vol goulou-de.
Ha mar be sklêr bolz an nenvo, Ruio Pontrev ’vo ive : En noz-ze, gant o goloio, E voint sklêr evel an de.
Tôlet zo bet plê penôs biskoaz an amzer fall ne harzas ouz ar prosesion-noz da vont er-mêz. Gwelet eo bet ar glao o tevel, pa deue koulz ar prosesion hag o adkregi adarre, gwasoc’h ’vit biskoaz, kerkent ha ma vije dizro d’an iliz.
Koulskoude, eun dra a fellfe c’hoaz evit kreski enor ar pardon : eur chapel neve d’an Itron-Varia, testeni a anaoudegez vat ’vit an amzer dremenet, hag eienen a c’hrasou kaeroc’h c’hoaz ’vit an amzer da zont ; eur chapel neve-flamm, ma hon dije esper da welet bepred an Itron-Varia enoret en Pontreo hag ar gristenien, a rum da rum, o pignal bep bla da dachen he fardon, o kanan d’ezi kantik ar martolod :
Miret hon bago, hon listri, Itron-Varia-Fantanio, Grêt na noazo d’ar verdidi Nag avel, na kuruno, Na gerrek, na gwagenno ; Ni ’westl d’Ec’h hon c’halono.
# Eur vamm hag he bugel (ton)

| ◄ Eur belek mad | Eur vamm hag he bugel | Iliz ma farroz ► |
N°7.
# Eur stereden a sav

| ◄ Prof | Eur stereden a sav | Evid ar beorien ► |
Da Léon Ar Berr (Ab Alor.)
* Eur stereden a sav uhel en Nenvou glaz
* Gedourez a garantez var bihan vel var braz
* He lagadik ken tener a lugern gwasoc’h gwaz
* Eur stereden a sav uhel en Nenvou glaz.
* Epad sioulder an noz e tal ar firmamant,
* A gemenn d’eomp Doue o tiwal hor repoz
* A gemenn esperans d’an hini a c’hortoz…
* Eur stereden a sav splan evel an arc’hant.
* Rouanezik ar peoc’h, vel gwech all en Bethleem,
* Diskennit ho trugarez en peb lec’h a zo klemm,
* Diskarit an drubuilhou, tre an dud a zo kemm
* Rouanezik ar peoc’h, vel gwechall en Bethleem.
* Roït fizians d’an den-ma ha sklerijen d’e vall
* Ha truez d’ar paour-kez, karantez d’an den kri,
* Madelez, levenez, ive da bep-hini
* Roït o goulen d’an holl, ma na vo ken tamall.
* Peb den ebars e galon a zoug eur stereden
* Pe a vez aour pe arc’hant, drouk livet pe melen
* Diwallit mad d’he laza, pe malloz war ho penn.
* Pe a vez aour pe arc’hant, drouklivet pe melen.
* Nann, na vougit ket ennoc’h mouez ar vad hag ar gwir
* Na zeuit morse da vantri ho feiz hag ho fizians,
* N’euz ket a salvidigez e maez ar goustians
* Hep stereden er bed-ma, ar vuhez zo re-hir.
* Gwall deuc’h a vo d’an hini na heuil e stereden,
* Kuzet en oabl e galon gant meur a c’houlaouen,
* Rag war-n-han tevalijen an noz deu da zisken
* Gwall deuc’h a vo d’an hini na heuil e stereden.
* Ha malloz war an hini a ia en hentchou dôn,
* Hep sklerder, hep goulou, hep sikour, hep skoazel,
* Ma na zeu ket a stered en nenvou glaz uhel,
* Rag enkrezou didres a zeuio d’e spouron.
* Eur stereden a sav uhel en Nenvou glaz,
* A vezo da virviken, a zo bet da viskoaz ;
* Tra ma vezo daou zen beo war an douar braz,
* Eur stereden a savo uhel en Nenvou glaz.
* Tra ma vo ar stereden e kreiz ar firmamant,
* O skedi ken laouen ha dous vel eur bennoz,
* Vo roët hunvreou kaër da gement a repoz,
* Lugernit ta, stereden, o steredennik koant !
# Eur vamm hag he bugel

| ◄ Eur belek mad | Eur vamm hag he bugel | Iliz ma farroz  ► |
War don : Ni ho salud, Steredenn vor !
Doue Gralon ha Gwenole,
Taolit eur zell a drugare
War va bugel nevez ganet,
Evit ma ho karo bepred !
D’e-hoc’h her gwestlann, o va Doue !
Da Werc’hez Remengol ive ;
Hi eo rouanez ar bed holl,
Hi a viro na d-ai da goll.
Va mabik, va elik Doue,
Va elik dous, va c’harante,
Te a zo koant enn da gavel,
Koant ha laouen, evel eunn el !
Ar vuez-man a zo c’houero,
Karget a boan hag a zaero ;
Doue roi d’id, va bugel paour,
Feiz, esperanz, eur galon aour !
Eur galon aour ha karantez
Da dremen leal da vuez !
Ra vi bepred karantezuz,
’Vel ma oa ar mabik Jezuz !
Petra vezi war ar bed-man ?
Evel da dad eunn den a boan !
Marteze vi barz pe beleg,
Soudard, martolod pe tieg ?
Doue hep-ken oar ann dra-ze,
Ha ra vo gret he volonte !
Er joausted hag enn anken,
Bez, va map, stard enn he lezenn.
Dindan ar walenn a gasti
Plega aliez a ranki :
Ann eurusded na gaver ket
E-pad ar vuez war ar bed.   Kemer da boan a galon vad ;
Choarz ha dour war da zaoulagad,
Pa deui ann deiz ma vi skoet
Gant ann anken ha treid ar bed.
Pa vi gant ann holl dilezet,
Pa vo da galon baour mantret,
Beuzet enn eur mor a c’hlac’har,
Sell, va mab, sell Mene-Kalvar !   Kousk aze brao, c’hoaz oud bihan,
N’ouzout ket c’hoaz petra eo poan,
D’as oad ar bed zo ’r baradoz ;
Ann den a oar se, pa vez koz.
Kar da vamm, va elik Doue,
Mervel evid-oud a rafe ;
Enn he c’hozni, enn he foanio,
Va map, te zec’ho he daero.
Pa vezi braz, hi a vo koz ;
Pa vo maro, evit repoz,
Laka he c’horf enn disheol
Enn bered santel Remengol.
Kar ha ped ann Aotrou Doue,
He vignoned, sent Breiz ive ;
Kar ha ped Gwerc’hez Remengol,
Ha birviken ne d-i da goll.
# Eur potr yaouank d’he zousik

| ◄ ’N eur vont d’ar feunteun da vid dour | ’Eur potr yaouank d’he zousik | Lojaïk  ► |
* 1
* Me ’meuz eun ty hag eul liorz,
* Me ’meuz eun ty hag eul liorz,
* Eur veen avalou e kreiz ma forz,
* dam-dam dou-ri-nette,
* Red e ve d’hoc’h donet d’am zy,
* dam-dam dou-ri-ni.
* 2
* Tri re voutou am euz uzet
* Va dous oc’h ho tarempredet.
* 3
* Etre ho ty ha va hini,
* ’Zo eur goarem ioa leun a bri :
* 4
* Ha me he meveuz he rinset,
* Va dous oc’h ho tarempredet.
* 5
* Ar glao, an aël ouz va flipa
* Lost va chupen o tivera.
Note. — Un autre chanteur qui ne connaissait que le 1$^{er}$ couplet, nous le donnait ainsi que suit :
* Me ’m euz eur park hag eul liorz
* Eur velin dour e tal va forz.
# Eur sell diwar-lerc’h

| ◄ Lizer evid he c’hoar | Eur sell diwar-lerc’h | Diwar-benn eur c’hi ► |
* Ti ma zad na oa ket pell waz
* Euz ann aod don, lec’h garfenn c’hoaz
* Klevet o c’hourdrouz ar mor braz.
* Ha kichen ann aod ar c’hoajo,
* Ed du ha melchon er parko,
* Oar kleun ar parko avalo.
* Du-hont er geridour huel
* D’abarde eur c’hloc’hik santel
* ’Vid ann anaon a vransell.
* D’ar sul goude ann ofern bred
* Ann dall oar bazen ar vered
* Gane ar werz neve savet.
* Gand Annaik hag he c’hoar all
* Oar ann dosen sellemp gwechall
* Bugale c’hoari mouchik-dall.
* Ha da c’houlou-de ouz ar ster
* Klevemp o nijal dibreder :
* — Per, Per, digor d’ann alc’houeder.
* Tro ’pad on bet e ti ma zad,
* Ken evuruz oann hag er c’hoad
* Ar voualc’h’ c’houitelle divezad.
* C’hoaz ’m euz klevet ann estik han
* O lenva bemnoz : me na ran
* Nemet lenva ive breman.
* Tommoc’h ma gwad : meuz peuc’h ebed :
* Evel enn eur vro milliget
* On me o leski hep sec’hed.
* E Ger-Vraz zo trouz ann ifern ;
* Aman eo da welet a vern
* Tud nec’het o redek ’vel lern.
* Hag ar plac’hed enn ho zello
* Glaou tan : sant Ervoan r’am miro !
* Kunnoc’h a zell merc’hed ma bro.
* Ar barzed emaint daou pe dri ;
* Evid ar re all n’ouzont hi
* Nemet gevier ha lousoni ;
* Neuze ho sonio gwastader
* Kasinn eur wech d’am barzed ker,
* Milin, Luzel ha Kermarker.
* Gwel ann Oll-Sent a zo arc’hoaz,
* Ar c’hleier ’deu endro : allaz !
* Me gav ar c’hleier ’vel ar c’hlaz.
# Eur plac’h dieaz da zimi

| ◄ Ar plac’h yaouank glac’haret | Eur plac’h dieaz da zimi | Diviz evit goulen eur plac’h yaouank da eureuji  ► |
* 1
* Ma breger d’hen̄ deuz ma dimi,
* ’n pregit ket ’d toër mein-glaz d’hen̄ :
* — Perag eta ma merc’h,
* Perag eta ?
* 2
* — Eun toër mein-glaz ’zo kroug-diskroug
* Ma gouez d’an traon hiaon ’dorr he c’houg :
* — Oh, ia gwir ao ma merc’h, oh, ia gwir ao !
* 3
* — Ma breger d’hen̄ deuz ma dimi,
* ’n pregit ket deuz menuser d’hen̄ :
* Perag eta ma merc’h, perag eta ?
* 4
* — Eur menuser gant hi rabot
* Oar lakaat ’r plac’hik kiz ma fot :
* — Oh, ia gwir ao ma merc’h, oh, ia gwir ao !
* 5
* — Ma breger d’hen̄ deuz ma dimi
* ’n pregit ket d'eun tavarnour d’hen̄ :
* — Perag eta ma merc’h, perag eta ?
* 6
* — An tavarnour ’zo dre an ty
* Karga he gouf gant lodivi :
* — Oh, ia gwir ao ma merc'h, oh, ia gwir ao
* 7
* — Ma breger d’hen̄ deuz ma dimi
* ’n pregit ket deuz guiader d’hen̄ :
* — Perag eta ma merc’h, perag eta ?
* 8
* — Eur guiader divar he stern
* ’Zo kiz an diaoul ’barz an ifern,
* — Oh, ia gwir ao ma merc’h, oh, ia gwir ao
* 9
* — Ma breger d’hen̄ deuz ma dimi
* ’n pregit ket deuz masoner d’hen̄ :
* — Perag eta ma merc’h, perag eta ?
* 10
* — Eur masoner ’zo ’pad an nouz
* O tistaga pri deuz he gouf :
* — Oh ia, gwir ao ma merc’h, oh, ia gwir ao !
* 11
* — Ma breger d’hen̄ deuz ma dimi,
* ’n pregit ket a vartolod d’hen̄ :
* — Perag eta ma merc’h, perag eta ?
* 12
* — Ar martolod pa teu deu ’r mour
* E ma lost he roched gleb dour.
* — Oh ia, gwir ao ma merc’h, oh, ia gwir ao !
* 13
* — Ma breger d’hen̄ deuz ma dimi
* Ah ! pregit deuz eur meiller d’hen̄ !
* — Perag eta ma merc’h, perag eta ?
* 14
* — Eur meiller gant he gant-brenn
* Hiaon a zo sur deuz he grampoen
* — Oh ia gwir ao ma merc’h, oh, ia gwir ao !
* ↑ Hiaon pour heon ou hen̄ = lui.
* ↑ Dimi pour dimezi = mariage.
* ↑ Gouf parce que dans certains endroits on prononce kouf au lieu de kof = ventre.
* ↑ Ao pour eo = est ou c’est.
* ↑ Deu pour deuz = de.
* ↑ Mour pour mor = mer.
* ↑ Meiller pour meliner= meunier.
# Diwar lein an touriou, ar Groaz

Oberennoù damheñvel pe handelvoù all zo ivez, gwelout Diwar lein an touriou.
| ◄ Enor d’ar Groaz, zin ar c’hristen | Diwar lein an touriou, ar Groaz | Eleiz a dud a gav kalet (Ar Basiantet) ► |
1. Diwar lein an touriou Ar Groaz a lar dalc’h-mad : « Kristenien, d’an Envou Zavet ho taoulagad ! »
Diskan. Bepret e lec’h ma vo Dirag-han Kroaz Jezus, Eur c’hristen a gavo Kenteliou talvoudus.
2. Ar Groaz war an henchou A lar d’an tremener : Gwir hent bro an Envou Eo hent Kroaz hon Zalver.
3. Dirag ol dud an ti, Ar Groaz ouz ar voger A zesk da bep hini Ober mad e zever.
4. Diski ra d’ar bugel Bezan bepret zentus : Zenti bete mervel Setu bue Jezus.
5. D’an tadou ha mammou E lavar hon Zalver : « Beillet war ineou « A m-euz prenet ken ker !
6. Kroaz an ti d’ar c’hlanvoar Zo ive presius : En-hi e kav zikour Da vezan gouzanvus.
7. Ar groaz war ar beiou A n-euz eun nerz dispar D’ober d’ar c’halonou Dougen pouez ar glac’har.
8. Ar Groaz pa ve zavet E kichenik an od A ro fians bepret D’ar paour kez martolod.
9. E fin eur Mission Pa ve zavet eur Groaz, D’an ol dre ar c’hanton Kentel gaer a rei c’hoaz.
10. Hi laro da vepred Madelezou Doue D’ar re n-euz he zavet, Kouls ha d’o bugale.
T. B.
# Dizrougiez

| ◄ Er prajou da vare ar ragain | Dizrougiez | Sant koz ar feunteun ► |
D’am Breur-Kaer, P.-M. Grall.
* D’an Diskibien a bellae
* Diwar e dro ar vugale
* E laras, eun deiz, hor Zalver :
* « Na zisprizit neb ’zo dister.
* « Hag aotreït d’ar vugale
* « Dont ha nesaat ouzin-me. »
* Ar vugale glan ha gwirion
* A oa an tosta d’e galon !
* Mistri, lakaet ho preder
* D’ober diouz kentel hor Zalver ;
* Mistri, lakaet da dalvout
* Ar gentel-ze dioc’h ho kalloud.
* Grit karantezus d’ar bugel
* ’Zo fiziet einnoc’b da zevel.
* Gwella hent da vont d’o ene
* Karout da vad ar vugale !
* Kement-se a reas em bro
* Eur mestr anavezet tro-dro.
* Neuze, eta, warlene,
* Da wengolo pe here,
* D’ar skol ’teuas paotrigou
* Eus an holl gouinananchou.
* O mestr, p’o gwel goude lein
* Ous ar c’hleuz harpet o c’hein,
* Gwall-dristik evel oaned
* O deus o mammig kollet,
* A ziskouez e gunvelez,
* Kerkouls hag e vadelez,
* Dre gregi en o daouarn
* ’Vit c’hoari Lostig-louarn.
* Kerkent ar vugale ger
* ’Vel pinted a voe seder.
* Antronoz, unan anê
* D’ar skolaer a dostae ;
* Hag hep distro e laras
* Ar geriou-man ken dinoaz :
* « Deus adarre ganimp-ni
* « Deus, eta, paotr, da c’hoari !… »
# Djali

| ◄ Sul ar C’hasimodo | Djali | Kelou ouz bro al loar ► |
* Djali, va gavrik ker karet,
* Oh, petra oud deut da veza ?
* Skrapet gant daou zen kounaret,
* E pelec’h oud eat da goueza ?
* Piou en divize lavaret
* Vijent kriz avwalc’h d’am laza !
* D’id ouz va c’haloun glac’haret,
* A red va sonjou diveza.
* Te oa va dousik mignounez,
* Va skoazel, va nerz, va buez.
* Djali laouen vel eun êlik,
* E lec’h tridal n’a ri brema
* Nemed da unanik lenva
* War Esmeralda reuzeudik
# Dizoursi

| ◄ Lili gwen | Dizoursi | An diskar amzer ► |
* A-us d’eur wazig-dour,
* Eun evn ar c’hoantan,
* Pignet war veg eur skour,
* ’Gane ’kerz an han.
* An heol a lugerne
* E krec’h an oablo,
* E keit ma tregerne
* Ar c’hoad gant kanio !
* Kanio eur mesaer
* E disheol ar gwe,
* Kustum er prajeier
* Da vean bemde.
* Eun tammig ezen flour
* Lake ar branko
* Da hijan ’us d’an dour
* Hag ’us d’ar bleunio.
* Ar mesaer bihan,
* O welet an evn
* Luskellet ’pad e gân
* Eas d’ean ez-eün :
* « Pignet war an derven,
* O evnig bihan,
* Ken koant da c’houg melen
* N’e teus ket a doan
* E teufe an awel
* Da derri ar brank,
* Ha d’it neuze mervel,
* Te c’hoaz ken yaouank ?
* Ma teufe d’it kouean
* Ebarz dour ar waz
* Ken don el lec’hig-man,
* ’Ves beuet, siouaz ! »
* — « Kwik ! kwik ! o mesaer
* N’em eus doan ebet,
* Me zavfe prim en er,
* En dour ’gouefen ket !
* Doue d’imp ’n eus roet
* Diouaskel ’wit se ;
* War ar brank luskellet,
* On dizoursi tre !
* Ma tor, me a nijo
* War eur skour krenvoc’h,
* War bîni me gano,
* Mar gallan, gwelloc’h. »
# Dizro !

| ◄ Evid ar beorien | Dizro ! | Skeudennou ► |
D’eur c’henvroadez brudet.
* Desket m’oa d’it, tôniou ha soniou lirzin,
* Deut d’eomp en-eeün gant hon tud koz.
* Ha pa gleven neuze da vouezik sklintin,
* O kana ’nê, vijen er baradoz.
* Kaout a ree d’in e pa touet fealdet
* Da beadra poblou ter ar mene.
* Ha padal dec’h, memes e oant holl nac’het,
* Da wad, da di, da vamm ha da ene !
* Ya, dalc’h breman ar prof ouz da ganiri
* D’ar bobl lorc’huz a gaves deuz da c’hiz.
* Na teues ket glorus gant da goantiri,
* Da rodellad en hor bro ken iskiz.
* Breman te raï lazik d’ar re a giri,
* Ha faê warnomp — da vreudeur — koz Vreiziz.
* Gwir eo an hent a zo frank da bep-hini.
* O plac’hig kez, diwall mad ouz Pariz !
* Rag kalz re all am euz bet gwelt touellet
* Hag eun devez sklapet en kreiz ar pri.
* Pa vanko d’it da vouez sklêr ha da c’hened
* Gra da sonj mad e po ziwar da fri.
* Ma reust da droad a dorri da gammejou,
* Hag eur gwall lamm deuz uhel a dapi.
* Mez divezad e teuan war da dreujou…
* Na ri tamm forz memes deuz va ali.
* Peuz ket envor, Breizadez ven ha penn skanv,
* Deuz da ligne ha deuz hor yaouankiz ?
* Pa ’mout hirio, vel al lapoused goanv,
* Tec’het skouelfeg, hep sellet war da giz…
* Pa pe kanet, daouste kreiz ar strakadeg,
* Na gleves ket, dre holl, er meuleudi,
* Eur c’henvroad kendalc’hus d’e vrezoneg,
* O rebech d’it, plac’hig, da falloni ?
* Ober ra fall neb ra goap gant follente
* Deuz ar c’havel an euz he luskellet.
* Ne ran foëltr forz ouz lorc’h nag ouz bravente,
* Pa na zalc’her d’an ti lec’h oar savet.
* Gout a ran mad, biken te na bardoni
* Ar c’homzou-man, skrivet sterd hep kounnar.
* Ha war-n-on-me, da valloz zur a zalc’hi,
* Keit a vin beo… ha te war an douar.
* Eur gwall doare am euz kemeret breman,
* Ma renkan d’it, displega penn-da-benn,
* Drast va c’halon hag ar pez a bouez war-n-han,
* Kaz ha tan flamm, pa lavarin a grenn.
* Droug c’ha ennon pa welan koz rampenned,
* O reï an urz deomp-ni, holl gwir Vreiziz,
* Ha gant arc’hant ha boulouz a bemp lec’hed
* C’hont da gemer giziou sod da Bariz !…
* Ma teues c’hoaz en bro ar billawërien,
* Gant da zillad paët gant milluriou,
* Daouste na vo ket dao d’an holl gouerien,
* Lipad ar pri vit espern da voutou ?
* Gwir eo te peuz breman eur wetur-dre-dan
* Eur c’hastell kaër savet war ribl ar mor,
* Lakichen braz a bep liou, ha re vihan,
* Eun arme grenv o kana d’it enor.
* Meuz ket avi ouzout, met kals melkoni
* Ouz da welet, kenvroadezik kez,
* O c’hont dallet da lec’h a nij ar brini
* Ma kendalc’hez da ren ar seurt buhez !
* Deus war da giz, hag an holl az kemero.
* Vel eur bugel karet ha dianket.
* O plac’hig koant adarre te a gano
* Ar soniou koz, gwechall e poa desket !
# Gwenidel ar Glanvourez

| ◄ Ar Goz-Amzer | Gwenidel ar Glanvourez | An Estig-Noz ► |
                                  WAR DON : Le Biniou.
* ’Tal he frenest, eur glanvourez,
* Gwen, dinerzet ha kasti,
* ’N he foan hep frealzidigez
* ’Deue stank da hirvoudi ;
* Eun devez a nevez-amzer,
* Eun evn, eur winidel dener,
* Dindan korn he frenestig,
* ’Deuas d’ober he neizig.
* Diskan :
* Hag ar plac’hig, eüruz meurbed,
* D’al lapousig glas, laouen, a lare :
* — Ganit e teuy d’in ar yec’hed,
* Gwenidelig koant, ma c’harante !
* Bemde, goude, gant levenez,
* ’Tal he frenest, ar plac’hig
* ’Deue da welt an evnig kez
* O sevel e neiziadig ;
* Richan ar wenili dener
* Ha douster an nevez-amzer
* ’N he c’halonig a zile
* Ar spi, ar joa, ar vuhe !
* Diskan :
* Hag ar plac’hig, evurus meurbed,
* D’al lapousig glas, laouen, a lare :
* — Ganit e teuy d’in ar yec’hed,
* Gwenidelig koant, ma c’harante !
* Bep hanv, gant ar c’hentan bleuniou,
* E teue al lapousig
* Da zevel e evnedigou
* Dindan prenest ar plac’hig ;
* Ha, pa deue an amzer gri
* D’ober d’ean kimiadi,
* Nag a c’hlac’har, a zaero
* A heuilhe ar c’henavo…
* Diskan :
* Ar plac’hig ankeniet meurbed,
* D’he lapousig glas a lare neuze :
* — Kenavo… ha gant ar yec’hed,
* Deus endro buhan, ma c’harante.
* Mes, eur goanv kalet ha garo,
* Ar plac’hig paour dinerzet,
* Ouz falc’h didrue an Anko
* Stourm, allaz, nan hallas ket ;
* Ha, pa deuas ar winidel,
* An hanv goude, da Vreiz-Izel,
* En kichen ar prenestig,
* Ne gavas ken ar plac’hig
* Diskan :
* Ha ’tal ar prenest dilezet
* An evnig mantret, klemmus a gane :
* — Plahig kez, deus c’hoaz da welet
* Ar wenidel goant, da garante !
# Gwerc’hes, diwar ho tron

Oberennoù damheñvel pe handelvoù all zo ivez, gwelout Gwerc’hez diwar ho tron.
| ◄ Gwerc’hes Vari, Rouanes (Sub tuum) | Gwerc’hes, diwar ho tron | Zantes Mari, Mam Doue ► |
* Gwerc’hes diwar ho tron en E,
* Gret warnon eur zel a drue :
* Chilaouet ouz ma feden breman,
* O Mam ar gwellan, O Mam ar gwellan.
* Obtenet d’in karet Jezus,
* Ha war e lerc’h kerzat nerzus :
* Gret ma vin d’ezan ha d’ac’h fidel,
* O ma Mam zantel (bis).
* En heur ar maro, me ho ped,
* Ouz a Satan ma diouallet :
* Deut c’houi da zerri ma daoulagad,
* O Mam dous ha mad (bis).
# Gwerc’hez ar c’hoat

| ◄ War ar ster | Gwerc’hez ar c’hoat | Kantik Itron-Varia-Gerbernez ► |
D’am breur Pipi.
* En parrouz Zant-Servez,
* Ebarz kreiz ar c’hoat braz,
* Tostik da Gerbernez,
* Kuzet touez ar gwe glaz,
* E kaver eur garrek
* Ha hi rannet ken c’houek,
* Ma c’houller zouezet :
* Petra zo c’hoarvezet ?
* Ar roc’h, eun amzer oe,
* Oa da vezan drailhet…
* Faoutet oe… Mes goude
* Ar roc’h na goueze ket ;
* Ankouaet oe eno,
* Hag aboue an dudo,
* Dizeblant, yen ha kri,
* Na sellent ket outi…
* Mar n’oe ket dispennet,
* Eo felle d’ar Werc’hez
* Bezan warni karet
* En kichen Kerbernez,
* Ha kavout he skeuden
* Kuzet en eur jijen,
* Zavet ouz troad ar roc’h,
* Lec’h ma vije koantoc’h !
* Setu perag hirie,
* — Trugare da Pipi —
* Ouz troad ar garrek goue
* Eman skeuden Mari…
* Skeuden garantezus,
* Dous ha madelezus,
* Hon mam, hon Rouanez,
* Itron-a-Gerbernez !
* Nag eo koant da welet
* En eul lec’h ken dispar,
* Elec’h na glever ket
* Trouz abed, na safar,
* Nemed evnedigou
* O kana kantikou,
* Ha mouez flour an avel
* Beg ar gwe o vervel…
* A-us d’ar roc’h glazur
* Groet gand illeo, dero,
* Mesket, hep renadur,
* Gant koat kelve ha fô,
* A ra eus al lec’hig
* Eur goant a chapelig,
* Elec’h e plij d’an den
* Lavaret eur beden.
* Er c’hoat braz, tremener,
* Ma tigoue dit, eun de,
* E-tal ar jijen gaer
* ’N em gavout da vale,
* Me a bed ac’hanout,
* Ma welez dirakout
* Drem ar Werc’hez Vari,
* Da stoui d’he fedi :
* Oh ! ped anei, hep aon,
* Hi zo Mam d’ez Salver,
* Lar d’ei da boan-galon,
* Ar Werc’hez zo tener…
* He daoulagad zavet
* Hag he daouarn juntet,
* Gant karante he lar :
* — O bugel, me da gar !
# Gwened

| ◄ Leon | Gwened | Bugaleaj Breiz ► |
* Bewech ma tigoue d’in gwelet eur Gwenedour,
* E kavan aneañ stumet eus eur c’hadour,
* Reud e zivrec’h, kalet e zorn, taer e lagad,
* Eur c’houriz ler gantañ vel o font d’an argad,
* E dok war grap e benn ken e guz e skouarn,
* Stard e benn-baz etre e vizied houarn.
* Hag e soñjan : « Hennez, bremañ zo daou vil bloa,
* « A lakas da Gezar an daouarn war e skoa ;
* « Hennez, kant vloa zo bet, e-kreiz an noz du-dall,
* « A youc’hê ’n e goajou da gelenn Kadoudal ;
* « Hennez, hirie, zo prest adarre da zevel
* « Kerkent ma vo dre Vreiz c’houezet tan ar brezel. »
* Na oar dén ped kantved a welas o tremen,
* Vel ar gwall amzeriou war choug e beuliou men,
* Nag ennañ nag ennê n’eus bet netra fiñvet :
* Ar vein gant an amzer n’int foeltr tamm dislivet,
* Hag hen ’n em dalc’h héñvel, koulz en mad, koulz en fall,
* « I vrehoneg géton, malahtu ! èl guéral. »
* Kalet ouz al labour ha kalet ouz ar boan,
* Potr Gwened zo diglemm, dibreder ha dizoan ;
* Na ra forz rag madou na forz rag dienez,
* Gant ma c’hallo tanvât eun tammig levenez,
* Ha diwar nebeudig vê laouen e galon :
* Klevout ar biniou pe ar vombard o son,
* Setu trawalc’h evid e lakat da lammet
* Ha da drei skanv en dro, e c’har gantan kammet.
* Eur banne jistr eonus diskennet ’n e skudell,
* Hag e krog da gana zoniou koz Breiz-Izel.
* Met, pez a ra dreist holl d’e galon sederât,
* Eo lagad e vestrez o furchal e lagad,
* Pa vent, he biz bihan skoulmet en dro d’e viz,
* O tañsal troad oc’h troad war leur-gêr an iliz,
* E-pad ma vent douget gant son ar binîou,
* Dreist an holl draou marvel, da vro an hunvreou !
* Netra er bed, nag aour, na perlez nag arc’hant,
* Netra da botr Gwened na dalv e zousig koant :
* Hi zo ken brao, ken flour, he jodigou ken ru,
* Hag he bleo ken melen dindan ar « c’hapo » du !
* Ha, goude m’eo digomz he muzellou eürus,
* He lagadigou glaz a zo ken kôzeüs !
* Beañ ’n eus potr yaouank Gwened eur resped all
* A ra d’e benn plegañ ha d’e galon tridal :
* Doujans an tad, ar vamm brêvet gant ar vuhe,
* Azeet ’korn an tan o c’hortoz galv Doue ;
* O daou en tiegez a kasont c’hoaz ar penn,
* Abalamour m’int koz hag e tougont bleo gwenn.
* O tud a stum gwechall, yaouankiz birvidik,
* Dremmou rust o c’holo kalonou kizidik ;
* Merc’hedigou ken flamm ha bokedigou roz,
* Hag a bak ho kened en dilhad ar c’hiz koz ;
* Mammou krommet dindan planedennou kalet,
* O vonet d’ar bez yén dre dommder an oaled ;
* Ha c’houi, tîeien goz, braz evel rouane,
* Digor ho taoulagad da zellet ouz an nê,
* Ho pleo war ho tiouskoa rannet eus a bep tu,
* Ho penn-baz en ho torn, prest da vale dioustu
* Pa deuy aël an Ankou d’ho klask vid ar vered,
* Dirazoc’h-houi chom mud ha diskrog ar spered.
* C’houi zo goulennou beo dirak pere e spont
* Hon zammou pennou paour da viken direspont :
* Buhanoc’h e kavfemp gér kuzet ar vein braz
* ’N o zav war lann Garnak vel brezelourien noaz,
* Eged ho kwir hano, eged ar gwir alc’houe
* Eus ho segrejou pell, o gouenn-dud dianve !